**B. Osobitná časť**

**K § 1**

Peňažný príspevok na osobnú asistenciu sa poskytuje fyzickej osobe s ťažkým zdravotným postihnutím odkázanej na pomoc inej fyzickej osoby. Rozsah osobnej asistencie sa určí podľa činností uvedených v prílohe č. 4 zákona, ktoré si nemôže fyzická osoba s ťažkým zdravotným postihnutím vykonávať sama a počtu hodín, ktoré sú potrebné na ich vykonávanie. Peňažný príspevok na osobnú asistenciu sa poskytuje vo výške, ktorá zodpovedá ročnému rozsahu osobnej asistencie určenej v eurách. Osobnú asistenciu vykonáva osobný asistent, ktorému fyzická osoba s ťažkým zdravotným postihnutím vyplatí odmenu za každý kalendárny mesiac podľa rozsahu vykonanej osobnej asistencie v danom mesiaci. Sadzba na jednu hodinu osobnej asistencie, ktorá slúži na výpočet výšky peňažného príspevku na osobnú asistenciu sa navrhuje zvýšiť na sumu 5,52 eur.

**K § 2**

Peňažný príspevok na opatrovanie, ako jediný peňažný príspevok na kompenzáciu, sa poskytuje priamo fyzickej osobe (tzv. opatrovateľovi), ktorá opatruje fyzickú osobu s ťažkým zdravotným postihnutím odkázanú na opatrovanie. Jeho výšku ustanovuje zákon s účinnosťou od 1. júla 2023 už len v štyroch výškach v závislosti od toho, či opatrovateľ poberá, resp. nepoberá niektorú zo zákonom ustanovených dôchodkových dávok a od toho, či opatruje jednu fyzickú osobu s ťažkým zdravotným postihnutím alebo ich opatruje dve alebo viac. Navrhuje sa valorizovať výšky peňažného príspevku na opatrovanie, pričom výška peňažného príspevku pre opatrovateľa poberajúceho niektorú zo zákonom ustanovených dôchodkových dávok je vo výške 75% peňažného príspevku na opatrovanie pre opatrovateľa v tzv. produktívnom veku v závislosti od počtu opatrovaných osôb.

**K § 3**

Ruší sa nariadenie vlády Slovenskej republiky č. 213/2022 Z. z., ktorým sa ustanovuje výška sadzby na jednu hodinu osobnej asistencie a výška peňažného príspevku na opatrovanie.

**K § 4**

Účinnosť nariadenia vlády Slovenskej republiky sa navrhuje od 1. júla 2023.